græssteppe
Græssteppe er en vegetationstype, der domineres af arter af græsfamilien, hvorimod træer eller buske mangler næsten eller helt.
Betegnelsen bruges især om græsdomineret vegetation i tempererede egne med varme somre og kolde vintre samt lav nedbør året rundt; fx prærien i Nordamerika, pusztaen i Ungarn og de store, sammenhængende arealer af græsvegetation, der findes i et bælte fra Ukraine til Mongoliet.
I subtropiske og tropiske egne med relativt lang tørtid findes også græsstepper, fx pampasområderne i Argentina og Uruguay, og lignende vegetation forekommer i Australien og perifere dele af Sahara. I tropiske bjergregioner med køligt og relativt tørt klima, fx steder i Etiopien og Ecuador, findes ligeledes udstrakte vegetationstyper, der domineres af græsser.